JY LEES NOU Maak mooi met papier
Met net ’n paar velle papier kan jy jou dagboek mooi oortrek, ’n blompot versier, of selfs ’n kas ’n nuwe baadjie gee.
Nuwe jas vir jou kas
’n Paar stukke afval-muurpapier is al wat jy nodig het om ’n ou kas met panele weer mooi te maak. Gebruik ’n staalliniaal en ’n matmes en sny die papier tot die regte grootte. Plak dit met muurpapiergom binne die panele vas volgens die vervaardiger se aanwysings.
Versier ’n blompot
Gee ’n blompot wat sy fleur verloor het, weer ’n vars voorkoms. Jy kan enige stuk mooi papier gebruik. Sny die papier tot die regte grootte en draai dit glad om die vaas voordat jy dit met alkantkleeflint vasplak. Of knip motiewe uit die papier en plak dit met spieëlplakband op die vaas vas sodat dit effens uitstaan.
Trek boeke oor
Papier met tekstuur of enige mooi geskenkpapier kan jou notaboeke stylvol laat lyk. Trek die boeke net netjies oor met die papier.
FOTO Johan Willie
Plak ’n muur
Sien jy kans vir ’n groter projek? Plak dan ’n muur of selfs net ’n deel van ’n muur soos agter jou lessenaar met muurpapier. Dié papier is uit Eijffinger se Geonature-reeks, nr. 366032 (in Suid-Afrika versprei deur Dreamweaver Studios).
Knip ’n krans
Knip ’n dun ringvorm met ’n deursnee van sowat 30 cm uit stewige karton. Dit is die basis waarop die blare vasgeplak gaan word. Knip eenvoudige blaarvorms en fyn takkies uit groen papier in verskillende skakerings. Vou ’n "aar" in elke blaar sodat die kante effens uitstaan. Plak die blare almal in een rigting op die ring totdat dit dig genoeg sodat die karton nie meer sigbaar is nie. Rond dit met die fyn takkies af.